I en telefon som dette er design og byggekvalitet blant de viktigste punktene, og LG har gjort en bra jobb her.
Materialene i seg selv er kanskje ikke veldig imponerende. Bortsett fra Cornings ripesikre Gorilla Glass er det hovedsaklig plast det går i.
LG har likevel gjort en bra jobb med å skru sammen telefonen, og den føles solid og gir en god kvalitetsfølelse.
Utseendemessig er det ikke mye annet å si enn at vi snakker om en stilren og elegant sak. Her har LG kjørt en minimalistisk stil med få detaljer utover Prada-logoen. Selv LGs egen logo er laget i samme farge som telefonen for å ikke ta for mye oppmerksomhet.
På baksiden av telefonen finner du Pradas Saffiano-mønster - kjent fra motehusets lærprodukter - skåret inn i dekselet, noe vi tipper vil være en forlokkende detalj for Prada-fansen.